একসময়ের প্রচন্ড শক্তিশালী সহযোগী দেশ কেনিয়া, ক্রিকেট বিশ্বকে কাঁপিয়ে টেস্ট স্ট্যাটাসের খুব কাছে গিয়েও এখন যেন হারিয়েছে গাঢ় কালো অন্ধকারে। কেনিয়া কিন্তু বড় বড় দেশ এবং আইসিসির সহযোগীতা পেয়েছিলো। ভারত, সাউথ আফ্রিকার সাথে ট্রাই নেশন সিরিজ, শারজাহ স্টেডিয়ামে টুর্নামেন্ট, ভারতে ট্রাই নেশন সিরিজ, সাউথ আফ্রিকার সাথে সিরিজ ইত্যাদি হাই প্রোফাইল সিরিজ খেলেছে। চ্যাম্পিয়নস ট্রফির দ্বিতীয় আসরের আয়োজক হয়েছিলো। একমাত্র সহযোগী দেশ হিসেবে বিশ্বকাপে সেমি ফাইনালে খেলেছিলো কিন্তু বোর্ডের আভ্যন্তরীন সমস্যা, দুর্নীতি, ক্রিকেটারদের বিদ্রোহ, ম্যাচ ফিক্সিং এবং সর্বপরি কেনিয়াতে ক্রিকেট যথেষ্ঠ জনপ্রিয় খেলা না হবার কারনে টেস্ট স্ট্যাটাস অর্জন করতে ব্যর্থ হয়। স্টিভ টিকোলোদের জেনারেশন অবসরে যাবার পর যথেষ্ঠ সংখ্যক তরুণ ক্রিকেটের উঠে আসেনি। টেস্ট স্ট্যাটাস দিয়ে দিলে কি বেঁচে যেত কেনিয়ার ক্রিকেট? মিলিয়ন ডলারের প্রশ্ন যার উত্তর দেয়া খুবই কঠিন। ২০০৩ বিশ্বকাপের সেমি ফাইনালিস্ট কেনিয়া বর্তমানে ডিভিশন ৩-এ অবনমিত হয়েছে। অদূর ভবিষ্যতে শক্তিশালী কোন অবস্থানে ফিরে আসার সম্ভাবনা নেই কেনিয়ার।